**SCRISOARE FARA PUNCT**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SCRISOARE FĂRĂ PUNCT

Lumea pare că-şi prăvale peste mine nenorocul.

Tot ce vreau să fac se surpă, ca un zid de mânăstire.

În zadar încerc să-mi aflu, lângă tine, timpul, locul,

Căci mă cotropesc pustiuri, ard în flăcări de iubire.

Tare-aş vrea să nu am gânduri, să nu ştiu rosti cuvinte.

Voia ta să mă prefacă într-o fără chip statuie.

Lumea toată să mă uite, ca pe-o piatră fără minte.

Colbul ridicat de vânturi, peste mine să se suie.

Steiul rece n-are patimi, neiubind el nu greşeşte.

Teama-i e numai de ploaie, de arşiţă şi de ger.

Eu mă tem numai de tine.Ca un ghimpe simt cum creşte

Gândul că-ţi incearcan ochii cărora iertare cer.

Nu mă alunga din suflet, nu-mi răpi al vieţii drept.

N-am pe lume idealuri mai de preţ decât mi-eşti tu.

Înţelege-mă că singur, timpul nu mi-l mai aştept

Şi mă răstignesc pe-o cruce de trifoi şi acaju.

Dacă soarta nu-mi răsfaţă nopţile cu trupu-ţi cald,

Dacă zorii mă aşteaptă istovit numai de vise,

Nu-mi răpi şi apa vie cu sclipire de smarald.

Nu-mi opri în lume calea, nu-mi lua clipele promise.

Dă-mi un semn că nu e ură, ce-am crezut a fi curată

Dragoste venind din stele şi mergând spre nesfârşit.

Nu te-ndeparta de mine, întâmplare minunată.

De-ai fi fost doar o nălucă, tot atât te-aş fi iubit.

Răni adânci au prins în mine, împietrite rădăcini.

Doare gândul, dor şi ochii, glasul cu sarcasm mă doare.

Tu care-mi daduse-şi viaţa, tu care-mi dădeai lumină,

Pentru ce mă laşi de-acuma viscolit de-ntunecare?

Din adânc mă strigă bunii şi mă simt bătrân deodată.

Dorul mi-a săpat pe frunte, dese prunduri pentru gânduri.

Şi o şoaptă ma-nfioara. Fost-am sau n-am fost vreodată

Numai chipurile-ascunse, tainic în aceste rânduri?

Oare să fi fost aievea, braţul, sânul tău fierbinte?

Am visat că ning spre tine? Mâinile ţi le-am visat

Atingându-mi ochii, gura, încercând să mă alinte?

Spune-mi tu nălucă dulce, vis a fost? Adevărat?

Te iubesc ca pe-o văpaie ce mă mistuie încet.

Vis, statuie sau femeie, tu eşti singurul meu crez.

Am greşit ieşind din matca unui neştiut poet.

Tu mi-eşti treaptă către viaţă, tu mi-eşti vieţii meterez.